**N Á R O D N Á R A D A  S L O V E N S K E J R E P U B L I K Y**

**V. volebné obdobie**

**–––––––––––––––––––––––––––––––––––––––––––––––––––––––––––––––––––––––––––**

**168**

**Vládny návrh**

**na skrátené legislatívne konanie o vládnom návrhu  zákona o Rozhlase a televízii Slovenska a o zmene a doplnení niektorých zákonov**

Predkladá sa návrh na skrátené legislatívne konanie o vládnom návrhu zákona o Rozhlase a televízii Slovenska a o zmene a doplnení niektorých zákonov (ďalej len „návrh zákona“). Tento návrh zákona bol vypracovaný na základe Programového vyhlásenia vlády SR na obdobie rokov 2010-2014, v ktorom sa vláda Slovenskej republiky zaviazala vytvoriť nový legislatívny rámec financovania, organizácie a fungovania verejnoprávnych médií s cieľom zvýšiť efektivitu ich činnosti a posilniť ich verejnoprávny charakter.

Aj napriek záväzku vlády Slovenskej republiky, ktorý predpokladal predloženie koncepcie s novým komplexným modelom existencie verejnoprávnych médií v podmienkach Slovenskej republiky, súčasná kritická finančná situácia Slovenskej televízie, klesajúci záujem o jej vysielanie ako aj roky pretrvávajúce problémy riadenia či nezávislosti tejto inštitúcie, ktoré neustále zvyšujú intenzitu hlasov za jej zrušenie, si vyžiadali razantné kroky a návrhy, ktoré zabezpečia riešenie neúnosnej situácie v čo najkratšom čase. Dlhodobé problémy verejnoprávnych vysielateľov poukazujú najmä na to, že súčasná podoba ich existencie je vzhľadom na charakter a veľkosť slovenského mediálneho trhu dlhodobo neudržateľná.

 Vzhľadom na všetky vyššie uvedené dôvody bol pripravený návrh zákona, ktorého hlavným cieľom je predísť ďalšiemu zadlžovaniu verejnoprávneho vysielania, vytvoriť podmienky pre jeho postupnú konsolidáciu, a zároveň zefektívniť hospodárenie, kontrolu a riadenie verejnoprávnych vysielateľov s cieľom zvýšiť kvalitu ich vysielania. Predkladaným návrhom zákona sa zriaďuje nová verejnoprávna inštitúcia Rozhlas a televízia Slovenska, ktorá zabezpečuje službu verejnosti v oblasti rozhlasového a televízneho vysielania, a ktorá vznikne spojením Slovenského rozhlasu a Slovenskej televízie. Spojenie Slovenského rozhlasu a Slovenskej televízie do jednej inštitúcie predstavuje prvý z viacerých krokov procesu tvorby nového modelu verejnoprávneho vysielania v Slovenskej republike, ktorý bude v nasledujúcom období doplnený aj o zmenu systému jeho financovania, o nové zadefinovanie obsahu služby verejnosti a o spoločné priestorové riešenie novovzniknutého verejnoprávneho vysielateľa. Nový systém financovania verejnoprávnych vysielateľov bude zohľadňovať pravidlá štátnej pomoci pre oblasť verejnoprávneho vysielania stanovené Európskou úniou a jeho zavedeniu budú predchádzať konzultácie s Európskou komisiou.

Systematické riešenie nepriaznivej situácie verejnoprávnych vysielateľov sa v Slovenskej republike dlhodobo odkladalo a z toho dôvodu je nevyhnutné prijať v čo najkratšom časovom období potrebné legislatívne zmeny.

Zmyslom návrhu zákona je riešiť nepriaznivú situáciu vo verejnoprávnych médiách, predovšetkým v Slovenskej televízii. Cieľom je spojiť Slovenský rozhlas a Slovenskú televíziu a vytvoriť Slovenský rozhlas a televíziu, ako ich právneho nástupcu a zaviesť nový, efektívnejší systém kreovania a fungovania orgánov novovzniknutej verejnoprávnej inštitúcie. Postupné spojenie duplicitnej agendy, rozšírenie zodpovednosti generálneho riaditeľa za hospodársky výsledok Slovenského rozhlasu a televízie, ako aj ďalšie navrhované opatrenia majú prispieť k efektivite hospodárenia verejnoprávneho vysielateľa a stabilizovať jeho postavenie, čím sa vytvoria garancie pre zachovanie duálneho systému do budúcna.

V súvislosti s prijatím návrhu zákona sa predpokladá pozitívny vplyv na verejné financie. Spojením Slovenského rozhlasu a Slovenskej televízie by sa mala dosiahnuť úspora finančných prostriedkov a zastavenie zadlžovania verejnoprávneho vysielania. Efekt úspory sa prejaví najmä v oblasti administratívnej agendy (komunikácia a PR, medzinárodná spolupráca, agendy zvláštnych činností, oblasť registratúry, oblasť bezpečnosti a ochrany zdravia pri práci, ľudských zdrojov, právnej agendy, kolektívne zmluvy), v oblasti ekonomickej agendy (oblasť účtovníctva a financií, mzdová a honorárová agenda, oblasť rozpočtu a kontroly, oblasť vnútorného auditu), v oblasti techniky a technológie (zmluvné agendy voči externému prostrediu, prenosy – kultúrne, športové, spoločenské, ich produkcia, spoločné dátové úložisko pre zdigitalizované fondy, koordinácia registratúrnych činností), v oblasti výroby programu (regionálni a zahraniční spravodajcovia a informačné agentúrne zdroje, spoločná realizácia športových, kultúrnych a spoločenských podujatí) a v oblasti obchodnej činnosti (jedno obchodné a marketingové centrum). Zrušením dvoch rád a dvoch dozorných komisií a ustanovením jednej deväťčlennej rady novej verejnoprávnej inštitúcie sa dosiahne výrazná úspora na odmenách členov rady. V dôsledku zavedenia novej právnej úpravy sa v roku 2011 predpokladajú úspory v minimálnej výške 1 653 725 Eur.

Vzhľadom na závažnosť súčasnej situácie, keď Slovenská televízia hospodári s obrovskou stratou a jej hospodárska situácia sa neustále zhoršuje, navrhuje vláda Slovenskej republiky prerokovať tento vládny návrh zákona v skrátenom legislatívnom konaní. Vláda Slovenskej republiky navrhuje, aby sa podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov z dôvodu možnosti hroziacich značných hospodárskych škôd, Národná rada Slovenskej republiky uzniesla na skrátenom legislatívnom konaní o vládnom návrhu zákona o Rozhlase a televízii Slovenska a o zmene a doplnení niektorých zákonov.

Bratislava 3. novembra 2010

 Iveta Radičová

predsedníčka vlády

Slovenskej republiky

 Daniel Krajcer

minister kultúry

Slovenskej republiky